Dewald kan boulers vir Bre(k)vis eetDewald Brevis in aksiee vir die Mumbai Indians. Foto: Twitter. Krieket Suid-Afrika (KSA) se T20-uitdaagtoernooi het pas begin, maar Dewald Brevis se kolf doen reeds die praatwerk. Die 19-jarige speler het egter nie net sy stempel met twee warrelwind-kolfbeurte vir die Titans afgedruk nie, hy het ook met sy boulwerk beïndruk. Brevis het reeds 11 grenshoue (waaronder vyf sesse) in sy twee beurte gemoker en hy slaan sy lopies teen ŉ flinke treftempo van 142,62. Dan plaas sy bybreek-aflewerings ook sy teenstanders onder druk; hy spog juis met ŉ boulontleding van 2/19 in gister se wedstryd teen die Lions, terwyl hy vroeër ook 1/20 teen die Dolphins geneem het. Brevis se krieketster het ál helderder by die onlangse o.19-Wêreldbekertoernooi begin brand. Die jong kolwer, wat hulle “Baby AB” noem, het toe Shikhar Dawan se rekord vir die meeste lopies in die toernooi verbeter: Spogbeurte van onder meer 65, 104, 96, 97 en 138 het gesorg dat hy 506 lopies teen ŉ bobaas-gemiddeld van 84,33 gemoker het. Sedertdien maak hy amok by verskeie wêreldwye T20-toernooie. Daar was sy ses van 112 m vir die Mumbai Indians in die Indiese Premierliga, terwyl hy in die Karibiese Eilande die bal vyf keer agtereenvolgens oor die grenstou gejaag het. Hy is ook binne ŉ japtrap deur ŉ SA20-span opgeraap; hy sal vir MI Cape Town in die komende Suid-Afrikaanse mik-en-mokerskouspel speel. “Dewald Brevis is die naam op almal se lippe. Hy is AB de Villiers 2.0,” het Shukri Conrad (SA o.19-afrigter) gesê. Verskeie oudspelers het intussen ook die jong Turk se lof besing. Michael Vaughan, die voormalige Engeland-kaptein, meen dat Brevis reeds ŉ ongelooflike speler is, terwyl Ben Stokes dinge eintlik perfek met sy “Brevis = Player”-twiet opgesom het. Hoewel Victor Mpitsang (Protea-keurder) al vantevore gesê het dat hy opgewonde oor Brevis se vreeslose benadering is, is die jong ster nie deel van die Protea-planne vir die T20-Wêreldbeker in Australië nie. Dewald Brevis goes big for the Titans. pic.twitter.com/42ufcqZtCG — SA Cricket magazine (@SACricketmag) October 18, 2022